Kaník, Ľudovít, poslanec NR SR (2014-10-22):
Ďakujem, vážená pani podpredsedníčka. Vážené dámy, vážení páni, toto je zákon, ktorý je nový z hľadiska legislatívy, ktorá u nás je, a reaguje, ako povedal aj pán predkladateľ, na situáciu, ktorá bola v minulosti a má snahu predchádzať týmto situáciám a riešiť ich. Ale ako vždy to býva alebo často pri nových situáciách, je potrebné sa na neho pozrieť naozaj pozorným okom, pretože nie je, nie je výnimočné, že dobrý úmysel, ktorý nesporne viedol k tejto norme, k vytvoreniu tejto normy a ktorý viedol aj Európsku komisiu k vytvoreniu smernice, nemusí zákonite viesť k dobrým výsledkom. Nie nadarmo sa vraví často, že cesta do pekla býva spravidla dláždená dobrými úmyslami. Takže ja som sa pozrel na tento návrh zákona, ako to je navrhované riešenie, a našiel som množstvo, množstvo problematických miest. Máme tu prvé čítanie, takže netreba nejak ísť do strašnej hĺbky, ale rád by som upozornil na to, že v druhom čítaní si tento zákon vyžiada určite značné opravy. Je tam množstvo vecí, ktoré podľa môjho názoru znamenajú rozpor s Obchodným zákonníkom, dokonca rozpor s Ústavou Slovenskej republiky a ďalšími predpismi. Je tam významné oklieštenie alebo až popretie práv veriteľov, ktorí sa môžu do týchto problematických situácií alebo teda do tej krízovej situácie dostať. Neviem, či to je práve to, čo sme chceli, a či takýmto riešením by naozaj tá cesta neviedla nie k pozitívnym záverom, ako predkladateľ prezentoval, ale, naopak, k negatívnym. Napríklad by som upozornil na navrhovaný novovznikajúci orgán, ktorý má riešiť prípadné situácie a ktorý je zložený čisto politicky. Je zložený zo zástupcov Národnej banky, je zložený zo zástupcov ministerstva financií a ešte jeden zástupca, ale to znamená čisto čiste politicky nominovaný orgán. A keď, a tento orgán bude mať obrovskú právomoc. Tento orgán bude vládnuť v prípade, že vznikne, že sa usúdi, že nastala krízová situácia, nad osudom konkrétnej banky. A keď niekomu dáme do ruky absolútnu moc, ktorá je dokonca vyššou mocou, ako sú vlastnícke práva, ktoré sú chránené ústavou, tak to je len na krok k tomu, aby niekto cez politický dosah takýto orgán využil, zneužil, ovládol, napr. s cieľom ovládnuť nejakú, či konkurenčnú, alebo jednoducho z dôvodu dosiahnutia zisku, banku. A podobné akékoľvek úvahy nás k tomu môžu viesť. Takže veľký pozor a veľkú pozornosť by som prosil pri druhom čítaní a pri tom, aby sa aj predkladateľ zamyslel ešte nad prípadnými rozpormi a prišiel s pozmeňujúcimi návrhmi. A takisto my budeme na to pozerať a určite s pozmeňujúcimi návrhmi prídeme. V súvislosti s týmto zákonom ešte chcem upozorniť na jednu väzbu, ktorá v ďalšom bode programu sa bude nachádzať. A je to, je to schválenie, schválenie zmluvy, vyslovenie súhlasu Národnej rady Slovenskej republiky s Dohodou o prevode a mutualizácii príspevkov do jednotného fondu na riešenie krízových situácií. Tak sa to presne volá. Toto má priamu väzbu a priamu súvislosť s týmto zákonom. A tu by som chcel položil pánovi ministrovi otázku, len musí dávať chvíľu pozor. Pán minister, len či dávaš pozor teraz, lebo chcel by som, aby mi odpovedal v záverečnom slove, ako sa plánuje, či teda je niečo na tom, čo preniklo z Európskej komisie alebo z európskych kruhov, že tu má dôjsť alebo dochádza k tlaku na veľké zmeny v dohodnutých pravidlách, ktoré pri dohode o mutualizácii dlhov sú dnes dohodnuté a znamenajú rozdelenie príspevkov medzi malými krajinami a veľkými krajinami. A tá zmena má nastať pod tlakom veľkých krajín v neprospech malých krajín. To znamená aj v neprospech Slovenska. A až by takáto zmena, až sú tieto chýry pravdivé, znamenala, že Slovensku výrazne vzrastie príspevok, povinnosť platiť do tohto spoločného fondu a, naopak, veľkým krajinám, nedá sa povedať, že poklesne, ale nevzrastie tak, ako by mala vzrásť podľa súčasne dnes platnej dohody. Takže tu by som rád vedel od pána ministra, akú pozíciu v tejto otázke bude Slovensko zaujímať, a či sa touto problematikou zaoberá, pretože to je veľmi dôležitá a, samozrejme, s priamym finančným dopadom otázka, ktorá súvisí s týmto zákonom, a obsahuje ju zmluva, o ktorej budeme rokovať neskôr. Ďakujem za pozornosť. Skončil som.